               EUROOPAN KOMISSIO
            Bryssel 8.3.2019
            COM(2019) 111 final
            2019/0061(NLE)
            Ehdotus
            NEUVOSTON PÄÄTÖS
            Kansainvälisessä Atlantin tonnikalojen suojelukomissiossa Euroopan unionin puolesta otettavasta kannasta ja päätöksen 10974/1/14 REV 1 kumoamisesta

               PERUSTELUT

               1.Ehdotuksen kohde

               Tämä ehdotus koskee päätöstä Kansainvälisen Atlantin tonnikalojen suojelukomission (ICCAT) kokouksissa unionin puolesta otettavan kannan vahvistamisesta vuosiksi 2019–2023 silloin, kun tämän elimen on määrä hyväksyä säilyttämis- ja hoitotoimenpiteitä.

               2.Ehdotuksen tausta

               2.1.Kansainvälinen yleissopimus Atlantin tonnikalojen suojelusta

               Kansainvälisellä yleissopimuksella Atlantin tonnikalojen suojelusta (ICCAT-yleissopimus) pyritään, perustamalla ICCAT, edistämään yhteistyötä Atlantin valtameren tonnikalan ja sen lähilajien populaatioiden säilyttämiseksi sellaisella tasolla, joka varmistaa mahdollisimman suuren vakaan tuoton elintarvike- ja muuhun käyttöön. Yleissopimus tuli voimaan 21. maaliskuuta 1969.

               Unioni on ICCAT:n sopimuspuoli hyväksyttyään yleissopimuksen 9 päivänä kesäkuuta 1986
                  1
                tehdyn neuvoston päätöksen nojalla.

               2.2.Kansainvälinen Atlantin tonnikalojen suojelukomissio

               ICCAT on ICCAT-yleissopimuksella perustettu elin, joka hyväksyy sopimuspuolia sitovia päätöksiä (’suosituksia’) vastuualueeseensa kuuluvien kalastusten säilyttämisen ja hoidon osalta. Tällaisista toimenpiteistä voi tulla unionia sitovia.

               ICCAT:n sopimuspuolena unionilla on osallistumis- ja äänioikeudet. ICCAT tekee päätöksensä yksimielisesti.

               2.3.ICCAT:n päätökset

               ICCAT:llä on toimivalta hyväksyä suosituksia vastuualueeseensa kuuluvien kalastusten säilyttämisen ja hoidon osalta, ja mainitut suositukset ovat sopimuspuolia sitovia.

               ICCAT-yleissopimuksen VIII artiklan 2 kohdan mukaisesti suositukset tulevat voimaan kuuden kuukauden kuluttua siitä päivästä, jona ICCAT on ilmoittanut niistä sopimuspuolille. Suositus ei sido sopimuspuolta, jos sopimuspuoli on ilmaissut ja vahvistanut vastustavansa suositusta. Jos sopimuspuolten enemmistö kannattaa vastalausetta, suositus ei tule voimaan.

               3.Unionin puolesta otettava kanta

               Alueellisten kalastuksenhoitojärjestöjen vuosikokouksissa unionin puolesta esitettävä kanta määritetään nykyisin kaksiportaisella menettelyllä. Unionin kantaa koskevat monivuotiset pääperiaatteet ja suuntaviivat esitetään neuvoston päätöksessä, ja kantaa mukautetaan ennen kutakin vuosikokousta komission epävirallisilla asiakirjoilla, joista keskustellaan neuvoston työryhmässä.

               ICCAT:n osalta tämä menettely on pantu täytäntöön 20. kesäkuuta 2014 annetulla neuvoston päätöksellä 10974/1/14 REV 1, jossa määritetään ICCAT:ssä vuosina 2014–2018 esitettävä unionin kanta. Päätös käsittää yleiset periaatteet ja suuntaviivat, mutta siinä otetaan myös mahdollisuuksien mukaan huomioon ICCAT:n erityispiirteet. Lisäksi siinä esitetään jäsenvaltioiden pyynnön mukaisesti vakiomenettely unionin kannan vuosittaista vahvistamista varten.

               Päätöksen 10974/1/14 REV 1 mukaan unionin kantaa tarkastellaan uudelleen ennen vuoden 2019 vuosikokousta. Sen vuoksi tässä ehdotuksessa määritetään ICCAT:ssä vuosina 2019–2023 esitettävä unionin kanta, ja näin ollen sillä korvataan päätös 10974/1/14 REV 1.

               Päätöksellä 10974/1/14 REV 1 sisällytettiin kantaan uuden yhteisen kalastuspolitiikan periaatteet ja suuntaviivat, joista säädetään Euroopan parlamentin ja neuvoston asetuksessa (EU) N:o 1380/2013
                  2
               , ottaen myös huomioon yhteisen kalastuspolitiikan ulkoista ulottuvuutta käsittelevän komission tiedonannon
                  3
                tavoitteet. Sillä myös mukautettiin unionin kantaa Lissabonin sopimuksen mukaisesti.

               Nyt käsillä olevassa tarkistuksessa otetaan huomioon kalastuksen vaikutusten osalta komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n strategia muoveista kiertotaloudessa
                  4
               , unionin ulkoasioiden ja turvallisuuspolitiikan korkean edustajan ja Euroopan komission yhteinen tiedonanto – Kansainvälinen valtamerten hallinnointi: valtamerten tulevaisuusohjelma
                  5
                sekä kyseistä yhteistä tiedonantoa koskevat neuvoston päätelmät
                  6
               .

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’ 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavien kansainvälisen oikeuden nojalla, sekä välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  7
               .

               4.1.2.Soveltaminen tässä asiassa

               ICCAT on sopimuksella perustettu elin; se on perustettu ICCAT-yleissopimuksella.

               Säädökset, jotka ICCAT:n on määrä antaa, ovat säädöksiä, joilla on oikeusvaikutuksia. Ne ovat sitovia kansainvälisen oikeuden nojalla ICCAT-yleissopimuksen VIII artiklan mukaisesti, ja koska ICCAT:n suositukset voivat täydentää, muuttaa tai korvata voimassa olevassa EU:n lainsäädännössä säädettyjä velvoitteita, ne voivat vaikuttaa ratkaisevasti mainitun säännöstön sisältöön erityisesti seuraavien osalta:

               ·neuvoston asetus (EY) N:o 1005/2008 laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä
                  8
               ;

               ·neuvoston asetus (EY) N:o 1224/2009 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen
                  9
               ;

               ·Euroopan parlamentin ja neuvoston asetus (EU) 2017/2403 ulkoisten kalastuslaivastojen kestävästä hallinnoinnista
                  10
               ;

               ·Euroopan parlamentin ja neuvoston asetus (EU) 2016/1627 tonnikalan monivuotisesta elvytyssuunnitelmasta Itä-Atlantilla ja Välimerellä ja neuvoston asetuksen (EY) N:o 302/2009 kumoamisesta
                  11
               ;

               ·neuvoston asetus (EY) N:o 1936/2001 eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta
                  12
               ;

               ·neuvoston asetus (EY) N:o 520/2007 eräiden laajalti vaeltavien kalakantojen teknisistä säilyttämistoimenpiteistä ja asetuksen (EY) N:o 973/2001 kumoamisesta
                  13
               ; sekä

               ·neuvoston asetus (EY) N:o 1984/2003 tonnikalaa, miekkakalaa ja isosilmätonnikalaa koskevan yhteisön tilastointijärjestelmän perustamisesta
                  14
               ;

               Suunnitelluilla säädöksillä ei täydennetä eikä muuteta ICCAT-yleissopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos mainitulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tarkoitus ja sisältö liittyvät kalastukseen. Asetus (EU) N:o 1380/2013 on oikeusperusta, jossa määritellään periaatteet otettavaksi huomioon tässä kannassa.

               Sen vuoksi ehdotetun päätöksen aineellinen oikeusperusta on SEUT-sopimuksen 43 artiklan 2 kohta. Päätöksellä on tarkoitus korvata päätös 10974/1/14 REV 1, joka koskee vuosia 2014–2018.

               4.3.Päätelmät

               Ehdotetun päätöksen oikeusperustana olisi oltava SEUT-sopimuksen 43 artiklan 2 kohta yhdessä SEUT-sopimuksen 218 artiklan 9 kohdan kanssa.

               2019/0061 (NLE)

               Ehdotus

               NEUVOSTON PÄÄTÖS

               Kansainvälisessä Atlantin tonnikalojen suojelukomissiossa Euroopan unionin puolesta otettavasta kannasta ja päätöksen 10974/1/14 REV 1 kumoamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan yhteisö hyväksyi 9 päivänä kesäkuuta 1986 tehdyllä neuvoston päätöksellä
                  15
                Atlantin tonnikalojen suojelua koskevan kansainvälisen yleissopimuksen, jäljempänä ’ICCAT-yleissopimus’, jolla perustettiin Kansainvälinen Atlantin tonnikalojen suojelukomissio (ICCAT).

               (2)ICCAT vastaa sellaisten toimenpiteiden toteuttamisesta, joiden tarkoituksena on kalavarojen säilyttäminen ja kestävä käyttö pitkällä aikavälillä ICCAT-yleissopimuksen alueella sekä sellaisten meriekosysteemien suojelu, joissa kyseisiä kalavaroja esiintyy. Tällaisista toimenpiteistä voi tulla unionia sitovia.

               (3)Euroopan parlamentin ja neuvoston asetuksessa (EU) N:o 1380/2013
                  16
                edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä varmistaa niiden hoitamisen johdonmukaisesti taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa. Siinä edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla. Lisäksi siinä edellytetään, että unioni toteuttaa parhaisiin käytettävissä oleviin tieteellisiin lausuntoihin perustuvia säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain saaliiden poisheittämisen sekä tukee sellaisia kalastusmenetelmiä, jotka lisäävät valikoivampaa kalastusta ja joilla vältetään ja vähennetään tahattomia saaliita niin pitkälle kuin mahdollista, ja joita käytettäessä kalastuksesta meriekosysteemiin ja kalavaroihin kohdistuvat vaikutukset jäävät pieniksi. Asetuksessa (EU) N:o 1380/2013 säädetään vielä nimenomaisesti, että unioni soveltaa edellä mainittuja tavoitteita ja periaatteita ulkoisia kalastussuhteitaan harjoittaessaan.

               (4)Kuten unionin ulkoasioiden ja turvallisuuspolitiikan korkean edustajan ja Euroopan komission yhteisessä tiedonannossa – Kansainvälinen valtamerten hallinnointi: valtamerten tulevaisuusohjelma
                  17
                ja neuvoston yhteisestä tiedonannosta antamissa päätelmissä
                  18
                todetaan, toimenpiteiden edistäminen alueellisten kalastuksenhoitojärjestöjen tukemiseksi ja niiden tehokkuuden ja tarvittaessa hallinnoinnin parantamiseksi on keskeisellä sijalla unionin toiminnassa näillä foorumeilla.

               (5)Komission tiedonannossa Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n strategia muoveista kiertotaloudessa
                  19
                – viitataan erityisiin toimenpiteisiin, joilla vähennetään muovijätettä ja meren pilaantumista sekä pyydysten katoamista tai hylkäämistä merellä.

               (6)On aiheellista vahvistaa vuosiksi 2019–2023 ICCAT:n kokouksissa unionin puolesta otettava kanta, koska ICCAT:n säilyttämistoimenpiteet tulevat olemaan unionia sitova ja voivat vaikuttaa ratkaisevasti unionin säännöstön sisältöön erityisesti seuraavien osalta: neuvoston asetus (EY) N:o 1005/2008
                  20
               ; neuvoston asetus (EY) N:o 1224/2009
                  21
                ja Euroopan parlamentin ja neuvoston asetus (EU) 2017/2403
                  22
               ; Euroopan parlamentin ja neuvoston asetus (EU) 2016/1627
                  23
               , neuvoston asetus (EY) N:o 1936/2001
                  24
               ; neuvoston asetus (EY) N:o 520/2007
                  25
               ; ja neuvoston asetus (EY) N:o 1984/2003
                  26
               . ICCAT:n suositukset voivat täydentää, muuttaa tai korvata voimassa olevassa EU:n lainsäädännössä säädettyjä velvoitteita.

               (7)ICCAT:n kokouksissa unionin puolesta otettava kanta on nyt vahvistettu neuvoston päätöksellä 10974/1/14 REV 1
                  27
               . On aiheellista kumota päätös 10974/1/14 REV 1 ja korvata se uudella päätöksellä, joka kattaa vuodet 2019–2023.

               (8)Ottaen huomioon, että ICCAT-yleissopimuksen alueen kalavarat ovat muutostilassa ja että näin ollen unionin kannassa on otettava huomioon viimeaikainen kehitys, mukaan luettuina ennen ICCAT:n kokouksia tai sen aikana esitetyt uudet tieteelliset ja muut merkitykselliset tiedot, olisi vuosiksi 2019–2023 vahvistettava SEU-sopimuksen 13 artiklan 2 kohdassa vahvistettua unionin toimielinten keskenään tekemän vilpittömän yhteistyön periaatteen mukaisesti menettelyt unionin kannan vuosittain tehtävää tarkennusta varten;

               ON HYVÄKSYNYT TÄMÄN PÄÄTÖKSEN:

               1 artikla

               Kansainvälisen Atlantin tonnikalojen suojelukomission (ICCAT) kokouksissa unionin puolesta otettava kanta määritetään tämän päätöksen liitteessä I.

               2 artikla

               ICCAT:n kokouksissa esitettävän unionin kannan vuosittainen tarkentaminen suoritetaan liitteen II mukaisesti.

               3 artikla

               Komission ehdotuksesta neuvosto arvioi ja tarvittaessa tarkistaa liitteessä I määritettyä unionin kantaa viimeistään vuonna 2024 pidettävää ICCAT:n vuosikokousta varten.

               4 artikla

               Kumotaan 20 päivänä kesäkuuta 2014 annettu päätös 10974/1/14 REV 1.

               5 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta, sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä, Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).

                     (2)

                        Euroopan parlamentin ja neuvoston asetus (EU) N:o 1380/2013 yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (3)

                        KOM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (8)

                        EUVL L 286, 29.10.2008, s. 1.

                     (9)

                        EUVL L 343, 22.12.2009, s. 1.

                     (10)

                        EUVL L 347, 28.12.2017, s. 81.

                     (11)

                        EUVL L 252, 16.9.2016, s. 1.

                     (12)

                        EYVL L 263, 3.10.2001, s. 1.

                     (13)

                        EUVL L 123, 12.5.2007, s. 3.

                     (14)

                        EUVL L 295, 13.11.2003, s. 1.

                     (15)

                        Neuvoston päätös, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta, sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä, Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).

                     (16)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (17)

                        JOIN(2016) 49 final, 10.11.2016.

                     (18)

                        7348/1/17 REV 1, 24.3.2017.

                     (19)

                        COM(2018) 28 final, 16.1.2018.

                     (20)

                        Neuvoston asetus (EY) N:o 1005/2008 laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

                     (21)

                        Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

                     (22)

                        Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).

                     (23)

                        Euroopan parlamentin ja neuvoston asetus (EU) 2016/1627, annettu 14 päivänä syyskuuta 2016, tonnikalan monivuotisesta elvytyssuunnitelmasta Itä-Atlantilla ja Välimerellä ja neuvoston asetuksen (EY) N:o 302/2009 kumoamisesta (EUVL L 252, 16.9.2016, s. 1).

                     (24)

                        Neuvoston asetus (EY) N:o 1936/2001, annettu 27 päivänä syyskuuta 2001, eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta (EYVL L 263, 3.10.2001, s. 1).

                     (25)

                        Neuvoston asetus (EY) N:o 520/2007, annettu 7 päivänä toukokuuta 2007, eräiden laajalti vaeltavien kalakantojen teknisistä säilyttämistoimenpiteistä ja asetuksen (EY) N:o 973/2001 kumoamisesta (EUVL L 123, 12.5.2007, s. 3).

                     (26)

                        Neuvoston asetus (EY) N:o 1984/2003, annettu 8 päivänä huhtikuuta 2003, miekkakalaa ja isosilmätonnikalaa koskevan yhteisön tilastointijärjestelmän perustamisesta (EUVL L 295, 13.11.2003, s. 1).

                     (27)

                        Neuvoston päätös, annettu 20 päivänä kesäkuuta 2014, kansainvälisessä Atlantin tonnikalojen suojelukomissiossa (ICCAT) Euroopan unionin puolesta otettavasta kannasta.

    ---documentbreak---

               EUROOPAN KOMISSIO
            Bryssel 8.3.2019
            COM(2019) 111 final
            LIITTEET
            asiakirjaan
            Ehdotus neuvoston päätökseksi
            Kansainvälisessä Atlantin tonnikalojen suojelukomissiossa Euroopan unionin puolesta otettavasta kannasta ja päätöksen 10974/1/14 REV 1 kumoamisesta

               LIITE I

               Kansainvälisessä Atlantin tonnikalojen suojelukomissiossa (ICCAT) unionin puolesta otettava kanta

               1.PERIAATTEET

               ICCAT:n puitteissa unioni

               a)toimii yhteisen kalastuspolitiikan yhteydessä soveltamiensa tavoitteiden ja periaatteiden mukaisesti, erityisesti soveltamalla asetuksen (EU) N:o 1380/2013 2 artiklan 2 kohdan mukaisesti ennalta varautuvaa lähestymistapaa ja kestävän enimmäistuoton mahdollistaviin tasoihin liittyviä tavoitteita ekosysteemilähtöisen lähestymistavan käytön edistämiseksi kalastuksenhoidossa, tahattomien saaliiden välttämiseksi ja vähentämiseksi niin pitkälle kuin mahdollista, saaliiden poisheittämisen lopettamiseksi asteittain ja kalastustoiminnasta meriekosysteemeihin ja niiden luontotyyppeihin kohdistuvien kielteisten vaikutusten minimoimiseksi sekä edistämällä taloudellisesti kannattavaa ja kilpailukykyistä unionin kalastusalaa kohtuullisen elintason turvaamiseksi kalastustoiminnasta riippuvaisille tahoille ottaen samalla huomioon kuluttajien edut;

               b)pyrkii siihen, että sidosryhmät osallistuvat asianmukaisesti ICCAT:n toimenpiteiden valmisteluvaiheeseen, ja varmistaa, että ICCAT:n puitteissa toteutettavat toimenpiteet ovat ICCAT-yleissopimuksen mukaisia;

               c)varmistaa, että ICCAT:n puitteissa hyväksytyt toimenpiteet ovat kansainvälisen oikeuden, ja erityisesti vuonna 1982 tehdyn YK:n merioikeusyleissopimuksen, vuonna 1995 tehdyn hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen, aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä vuonna 1993 tehdyn sopimuksen sekä satamavaltion toimenpiteistä vuonna 2009 tehdyn elintarvike- ja maatalousjärjestön sopimuksen määräysten mukaisia;

               d)pyrkii ottamaan kantoja, jotka vastaavat alueellisten kalastuksenhoitojärjestöjen samalla alueella soveltamia parhaita käytäntöjä;

               e)pyrkii yhtenäisyyteen ja synergiaan unionin kahdenvälisissä kalastussuhteissaan kolmansien maiden kanssa harjoittaman politiikan kanssa ja varmistaa johdonmukaisuuden suhteessa muuhun politiikkaansa, erityisesti ulkosuhteiden, työllisyyden, ympäristön, kaupan, kehityksen sekä tutkimuksen ja innovoinnin aloilla;

               f)varmistaa unionin kansainvälisten sitoumusten noudattamisen;

               g)toimii yhteisen kalastuspolitiikan ulkoisesta ulottuvuudesta annetusta komission tiedonannosta 19. maaliskuuta 2012 annettujen neuvoston päätelmien
                  1
                mukaisesti;

               h)pyrkii luomaan tasapuoliset toimintaedellytykset unionin laivastolle yleissopimusalueella samojen periaatteiden ja vaatimusten perusteella kuin sovelletaan unionin lainsäädännön nojalla, sekä edistämään näiden periaatteiden ja vaatimusten yhdenmukaista täytäntöönpanoa;

               i)noudattaa unionin ulkoasioiden ja turvallisuuspolitiikan korkean edustajan ja Euroopan komission yhteistä tiedonantoa – Kansainvälinen valtamerten hallinnointi: Valtamerten tulevaisuusohjelma
                  2
                ja neuvoston yhteisestä tiedonannosta antamia päätelmiä
                  3
                sekä edistää toimenpiteitä ICCAT:n tukemiseksi ja sen tehokkuuden ja tarvittaessa hallinnon ja toimintakyvyn parantamiseksi (erityisesti tieteellisen toiminnan, vaatimusten noudattamisen, läpinäkyvyyden ja päätöksenteon osalta) panoksena valtamerten kestävään hallinnointiin sen kaikissa ulottuvuuksissa;

               j)edistää koordinointia alueellisten kalastuksenhoitojärjestöjen ja meriä koskevien alueellisten yleissopimusten välillä ja tapauksen mukaan yhteistyötä maailmanlaajuisten organisaatioiden kanssa kunkin tahon toimeksiantojen puitteissa ja edistää erityisesti koordinointia OSPAR:n, HELCOM:n ja Barcelonan yleissopimuksen kanssa, joiden sopimuspuoli unioni myös on;

               k)edistää koordinointia ja yhteistyötä muiden tonnikalan alueellisten kalastuksenhoitojärjestöjen kanssa, esimerkiksi aktivoimalla uudelleen niin kutsutun Koben prosessin tonnikalan alueellisten kalastuksenhoitojärjestöjen osalta ja laajentamalla sitä niin, että se koskee kaikkia alueellisia kalastuksenhoitojärjestöjä.

               2.SUUNTAVIIVAT

               Unioni pyrkii tapauksen mukaan tukemaan sitä, että ICCAT toteuttaa seuraavat toimenpiteet:

               a)kalavarojen säilyttämis- ja hoitotoimenpiteet ICCAT-yleissopimusalueella parhaiden käytettävissä olevien tieteellisten lausuntojen perusteella; mukaan lukien sellaiset ICCAT:n säätelemiin meren elollisiin luonnonvaroihin liittyvät suurimpia sallittuja saaliita (TACit) ja kiintiöitä tai pyyntiponnistuksen säätelyä koskevat toimenpiteet, joiden avulla saavutetaan kestävää enimmäistuottoa vastaava taso mahdollisuuksien mukaan vuoteen 2015 mennessä ja asteittain viimeistään vuoteen 2020 mennessä tai pidetään tätä tasoa yllä. Tarvittaessa kyseisiin säilyttämis- ja hoitotoimenpiteisiin on sisällyttävä erityistoimenpiteitä liikakalastuksesta kärsiviä kantoja varten pyyntiponnistuksen pitämiseksi käytettävissä olevien kalastusmahdollisuuksien mukaisena;

               b)toimenpiteet laittoman, ilmoittamattoman ja sääntelemättömän kalastuksen (LIS-kalastuksen) ehkäisemiseksi, estämiseksi ja poistamiseksi yleissopimusalueella, mukaan lukien LIS-alusten luettelointi;

               c)seuranta-, valvonta- ja tarkkailutoimenpiteet yleissopimusalueella, jotta voidaan varmistaa valvonnan tehokkuus sekä vastaavuus ICCAT:n puitteissa toteutettujen toimenpiteiden kanssa;

               d)toimenpiteet kalastustoiminnasta meriluonnon monimuotoisuuteen ja meriekosysteemeihin ja niiden luontotyyppeihin kohdistuvien kielteisten vaikutusten minimoimiseksi, mukaan lukien toimenpiteet, joilla pyritään vähentämään merten pilaantumista, estämään muovin päästämistä mereen ja vähentämään meressä olevasta muovista meriluonnon monimuotoisuudelle ja meriekosysteemeille aiheutuvia vaikutuksia, ICCAT-yleissopimusalueella olevia haavoittuvia meriekosysteemejä koskevat suojelutoimenpiteet YK:n yleiskokouksen päätöslauselmien mukaisesti sekä toimenpiteet tahattomien saaliiden, erityisesti vaarantuneiden meressä elävien lajien saaliiden, välttämiseksi ja vähentämiseksi niin pitkälle kuin mahdollista ja saaliiden poisheittämisen lopettamiseksi asteittain;

               e)toimenpiteet kalojen yhteenkokoamiseen käytettävien välineiden (FAD) käytön hallinnoimiseksi erityisesti tietojenkeruun parantamiseksi, käytön määrän arvioimiseksi tarkasti ja käytön jäljittämiseksi ja seuraamiseksi, vaarantuneiden tonnikalalajien kantoihin kohdistuvien vaikutusten vähentämiseksi, mahdollisten kohde- ja muihin lajeihin ja ekosysteemiin kohdistuvien vaikutusten pienentämiseksi sekä kyseisten välineiden aiheuttaman meren roskaantumisen vähentämiseksi;

               f)toimenpiteet hylättyjen, kadonneiden tai muuten poisheitettyjen pyydysten vaikutusten vähentämiseksi valtameressä ja kyseisten pyydysten tunnistamisen ja talteenoton helpottamiseksi;

               g)toimenpiteet pelkästään hainevien keräämiseksi harjoitettavan kalastuksen kieltämiseksi sekä sen edellyttämiseksi, että kaikki hait puretaan aluksesta siten, että kaikki evät ovat niissä luonnollisesti kiinni;

               h)suositukset, tarvittaessa ja asiaankuuluvien perustamisasiakirjojen sallimassa laajuudessa, kalastusalan työtä koskevan Kansainvälisen työjärjestön (ILO) yleissopimuksen täytäntöönpanon tukemiseksi;

               i) muut tekniset toimenpiteet ICCAT:n alaisten elinten ja työryhmien lausuntojen perusteella.

               LIITE II

               Kansainvälisen Atlantin tonnikalojen suojelukomission kokouksissa otettavan

               unionin kannan vuosittain tehtävä tarkennus

               Ennen jokaista ICCAT:n kokousta, kun kyseisen elimen on tehtävä päätöksiä, joista voi tulla unionia sitovia, on toteutettava tarvittavat toimenpiteet, jotta unionin puolesta esitettävässä kannassa voidaan ottaa huomioon uusimmat Euroopan komissiolle toimitetut tieteelliset ja muut olennaiset tiedot, liitteessä I esitettyjen periaatteiden ja suuntaviivojen mukaisesti.

               Tätä tarkoitusta varten Euroopan komissio toimittaa neuvostolle tai sen valmisteluelimille riittävän aikaisin ennen kutakin ICCAT:n kokousta kyseisiin tietoihin perustuvan asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten.

               Jos jossakin ICCAT:n kokouksessa, mukaan lukien paikalla pidettävät kokoukset, ei päästä yksimielisyyteen uusien seikkojen ottamisesta huomioon unionin kannassa, asia saatetaan neuvoston tai sen valmisteluelinten käsiteltäväksi.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               EUROOPAN KOMISSIO
            Bryssel 29.4.2019
            COM(2019) 199 final
            2019/0098(NLE)
            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevalla puitesopimuksella perustetussa sekakomiteassa Euroopan unionin puolesta otettavasta kannasta sekakomitean työjärjestystä sekä erikoistuneiden alakomiteoiden työjärjestystä koskevien päätösten hyväksymiseen

               PERUSTELUT

               1.EHDOTUKSEN KOHDE

               Tämä ehdotus koskee päätöstä Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevalla puitesopimuksella, jäljempänä ’sopimus’, perustetussa sekakomiteassa unionin puolesta otettavan kannan vahvistamisesta sekakomitean työjärjestyksen ja erikoistuneiden alakomiteoiden työjärjestyksen suunnitellun vahvistamisen osalta

               2.EHDOTUKSEN TAUSTA

               2.1.EU:n ja Filippiinien kumppanuutta ja yhteistyötä koskeva puitesopimus

               Sopimuksen tavoitteena on luoda EU:n ja sen jäsenvaltioiden sekä Filippiinien välinen luja kumppanuus ja syventää ja tehostaa kahdenvälistä yhteistyötä yhteistä etua koskevissa asioissa yhteisten arvojen ja periaatteiden pohjalta muun muassa tiivistämällä korkean tason vuoropuhelua. Sopimuksella luodaan johdonmukaiset, oikeudellisesti sitovat puitteet EU:n ja Filippiinien välisille suhteille. Sopimus allekirjoitettiin Phnom Penhissä 11 päivänä heinäkuuta 2012, ja se tuli voimaan 1 päivänä maaliskuuta 2002.

               2.2.Sekakomitea

               Sopimuksen 48 artiklalla perustetaan sekakomitea. Sen päätehtäviä on varmistaa sopimuksen moitteeton toiminta ja täytäntöönpano, asettaa sopimuksen tavoitteita koskevat painopisteet ja antaa suosituksia tämän sopimuksen tavoitteiden saavuttamisen tukemiseksi. Sekakomitean tehtävänä on myös valvoa kaikkien sopimuspuolten välillä tehtyjen tai tehtävien alakohtaisten sopimusten tai pöytäkirjojen moitteetonta toimintaa.

               Sekakomitea antaa tarvittaessa suosituksia ja tekee päätöksiä sopimuksen tavoitteiden saavuttamiseksi. Sekakomitea kokoontuu ylempien virkamiesten tasolla, ja se vahvistaa oman työjärjestyksensä. Se voi perustaa erikoistuneita alakomiteoita käsittelemään erityisiä kysymyksiä.

               2.3.Suunniteltu sekakomitean säädös

               Sekakomitea tekee ensimmäisessä kokouksessaan päätöksen, joka koskee sekakomitean työjärjestyksen vahvistamista, sekä päätöksen, joka koskee erikoistuneiden alakomiteoiden työjärjestyksen vahvistamista (jäljempänä ’suunnitellut säädökset’).

               Suunniteltujen säädösten tarkoituksena on vahvistaa sekakomitean toimintaa ohjaava työjärjestys ja erikoistuneiden alakomiteoiden työjärjestys sopimuksen 48 artiklan 5 kohdan mukaisesti, jotta sopimus voidaan panna täytäntöön.

               3.UNIONIN PUOLESTA OTETTAVA KANTA

               Unionin puolesta esitettävän kannan tarkoituksena on vahvistaa EU:n ja Filippiinien sekakomitean työjärjestys sekä erikoistuneiden alakomiteoiden työjärjestys. Kannan olisi perustuttava sekakomitean päätösluonnoksiin.

               4.OIKEUSPERUSTA

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  1
               .

               4.1.2.Soveltaminen käsiteltävänä olevassa asiassa

               Sekakomitea on sopimuksella eli tässä tapauksessa Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevalla puitesopimuksella perustettu elin.

               Säädös, joka sekakomitean on määrä antaa, on säädös, jolla on oikeusvaikutuksia. Tämä johtuu siitä, että sopimuksen 48 artiklan 5 kohdan mukaan sekakomitean on vahvistettava oma työjärjestyksensä, joka sitoo unionia.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti niiden suunniteltujen säädösten tavoitteen ja sisällön perusteella, joita unionin puolesta otettava kanta koskee. Jos säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               Kun säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat.

               4.2.2.Soveltaminen käsiteltävänä olevassa asiassa

               Suunnitelluilla säädöksillä pyritään edistämään sopimuksen tavoitteita ja helpottamaan sen täytäntöönpanoa. Työjärjestys koskee sopimuksen perusteella perustetun elimen yleistä toimintaa. Näin ollen riitautetun päätöksen soveltamisala on määritettävä koko sopimuksen perusteella.
                  2

               Tässä tapauksessa sopimuksen ensisijainen tavoite ja osatekijä on yhteistyö kehitysmaan kanssa (SEUT-sopimuksen 209 artikla).
                  3
                Näin ollen asianmukaisena oikeusperustana olisi oltava SEUT-sopimuksen 209 artikla.

               4.3.Päätelmät

               Ehdotetun päätöksen oikeusperustana olisi oltava SEUT-sopimuksen 209 artikla yhdessä SEUT-sopimuksen 218 artiklan 9 kohdan kanssa.

               5.SUUNNITELTUJEN SÄÄDÖSTEN JULKAISEMINEN

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2019/0098 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevalla puitesopimuksella perustetussa sekakomiteassa Euroopan unionin puolesta otettavasta kannasta sekakomitean työjärjestystä sekä erikoistuneiden alakomiteoiden työjärjestystä koskevien päätösten hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 209 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskeva puitesopimus, jäljempänä ’sopimus’, tuli voimaan 1 päivänä maaliskuuta 2018.

               (2)Sopimuksen 48 artiklan 1 kohdalla perustetaan sekakomitea, jonka tehtävänä on varmistaa sopimuksen moitteeton toiminta ja täytäntöönpano.

               (3)Sopimuksen 48 artiklan 5 kohdassa määrätään, että sekakomitea vahvistaa oman työjärjestyksensä, ja 48 artiklan 3 kohdan mukaan sekakomitea voi perustaa erikoistuneita alakomiteoita.

               (4)Sopimuksen tehokkaan täytäntöönpanon varmistamiseksi sekakomitean työjärjestys olisi hyväksyttävä mahdollisimman pian.

               (5)Sen vuoksi on aiheellista määrittää kanta, joka otetaan sekakomiteassa unionin puolesta. Unionin kannan sekakomiteassa olisi perustuttava tähän liitettyihin sekakomitean päätösluonnoksiin,

               ON HYVÄKSYNYT TÄMÄN PÄÄTÖKSEN:

               1 artikla

               EU:n ja Filippiinien sekakomitean ensimmäisessä kokouksessa unionin puolesta otettavan kannan, joka koskee sekakomitean työjärjestyksen ja sen alakomiteoiden työjärjestyksen suunniteltua vahvistamista, on perustuttava tähän päätökseen liitettyihin sekakomitean päätösluonnoksiin.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Asia C-399/12 Saksa v. neuvosto (OIV), ECLI:EU:C:2014:2258, 61–64 kohta.

                     (2)

                        Asia C-244/17, komissio v. neuvosto (Kazakstan), ECLI:EU:C:2018:662, 40 kohta.

                     (3)

                        Kehityspolitiikan soveltamisalan osalta ks. asia C-377/12, komissio v. neuvosto (Filippiinit), 36–37 kohta.

    ---documentbreak---

               EUROOPAN KOMISSIO
            Bryssel 29.4.2019
            COM(2019) 199 final
            LIITTEET
            asiakirjaan
            Ehdotus neuvoston päätökseksi
            Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevalla puitesopimuksella perustetussa sekakomiteassa Euroopan unionin puolesta otettavan kannan vahvistamisesta sekakomitean työjärjestyksen ja erikoistuneiden alakomiteoiden työjärjestyksen vahvistamisen osalta

               LIITE I

               SEKAKOMITEAN PÄÄTÖS N:o 1 /[../..],

               annettu ...,

               työjärjestyksen vahvistamisesta

               EU:N JA FILIPPIINIEN SEKAKOMITEA, joka

               ottaa huomioon Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevan puitesopimuksen, jäljempänä ’sopimus’, ja erityisesti sen 48 artiklan,

               sekä katsoo seuraavaa:

               (1)
                     Sopimus tuli voimaan 1 päivänä maaliskuuta 2018.

               (2)
                     Sekakomitean työjärjestys olisi näin ollen hyväksyttävä,

               ON PÄÄTTÄNYT SEURAAVAA:

               Ainoa artikla

               1.
                     Vahvistetaan sekakomitean työjärjestys sellaisena kuin se on esitetty liitteessä.

               2.
                     Tämä päätös tulee voimaan päivänä, jona se hyväksytään.

               Tehty...,...

               EU:n ja Filippiinien sekakomitean puolesta
                  Puheenjohtaja

               Liite A

               Sekakomitean työjärjestys

               1 artikla

               Tehtävät ja kokoonpano

               1.
                     Sekakomitea hoitaa Euroopan unionin ja sen jäsenvaltioiden sekä Filippiinien tasavallan, jäljempänä yhdessä ’osapuolet’ tai yksittäin ’osapuoli’, kumppanuutta ja yhteistyötä koskevan puitesopimuksen, jäljempänä ’sopimus’, 48 artiklassa tarkoitettuja tehtäviä.

               2.
                     Sekakomitea muodostuu kummankin osapuolen edustajista, jotka ovat ylempiä virkamiehiä.

               2 artikla

               Kokoukset

               1.
                     Sekakomitea kokoontuu yleensä joka toinen vuosi. Sekakomitean kokoukset kutsuu koolle puheenjohtaja. Kokoukset pidetään vuorotellen Manilassa ja Brysselissä yhteisesti sovittavana päivänä. Jommankumman osapuolen pyynnöstä voidaan järjestää sekakomitean erityisistuntoja, jos osapuolet niin sopivat.

               2.
                     Jos osapuolet niin sopivat, sekakomitean kokouksia voidaan poikkeuksellisesti pitää myös video- tai puhelinneuvotteluina.

               3.
                     Sekakomitean kokouksia pidetään yksinomaan ja luottamuksellisesti osapuolten edustajien välillä, paitsi jos osapuolet sopivat yhdessä toisin.

               3 artikla

               Puheenjohtaja

               Sekakomitean ensimmäisen kokouksen järjestävä osapuoli toimii puheenjohtajana kyseisen kokouksen päivämäärästä alkaen kyseisen vuoden 31 päivään joulukuuta. Sen jälkeen sekakomitean puheenjohtajana toimii vuorotellen jompikumpi osapuolista kahden vuoden ajan.

               4 artikla

               Osallistujat

               1.
                     Kummankin osapuolen valtuuskunnan jäsenet ovat osapuolten edustajien ylempiä virkamiehiä.

               2.
                     Osapuolet ilmoittavat toisilleen valtuuskuntansa tosiasiallisen kokoonpanon 21 työpäivää ennen kokousta.

               3.
                     Puheenjohtaja varmistaa, että kaikki sekakomitean kokousten osanottajat ovat osapuolten asianmukaisesti nimettyjä edustajia. Valtuuskunnan kokoonpanoa koskevat huomiot esitetään puheenjohtajalle.

               4.
                     Osapuolet voivat etukäteen sopia kutsuvansa kolmansia osapuolia kokoukseen antamaan tietoja tietystä aiheesta, jos se katsotaan tarpeelliseksi. Kunkin osapuolen on ilmoitettava toiselle osapuolelle vähintään 21 työpäivää ennen kokousta aikomuksestaan kutsua kokoukseen kolmas osapuoli.

               5 artikla

               Sihteeristö

               Yksi Euroopan ulkosuhdehallinnon edustaja ja yksi Filippiinien tasavallan ulkoministeriön edustaja toimivat yhdessä sekakomitean sihteereinä. Kaikki puheenjohtajalle tarkoitetut tai häneltä peräisin olevat tiedonannot välitetään sihteereille. Puheenjohtajalle osoitettua ja puheenjohtajalta lähtevää kirjeenvaihtoa voidaan käydä missä tahansa kirjoitetussa muodossa, myös sähköpostitse.

               6 artikla

               Kokousten esityslistat

               1.
                     Puheenjohtaja laatii kutakin kokousta varten alustavan esityslistan. Alustava esityslista ja muut tarvittavat asiakirjat lähetetään viimeistään 21 työpäivää ennen kokousta.

               2.
                     Sekakomitea hyväksyy esityslistan. Osapuolten niin sopiessa esityslistalle voidaan ottaa asioita, joita ei ole merkitty alustavaan esityslistaan.

               7 artikla

               Pöytäkirja

               1.
                     Sihteerit laativat yhdessä yhteenvetoluonnoksen kokouksen tuloksista/päätelmistä.

               2.
                     Kummankin osapuolen valtuuskunnan johtaja hyväksyy ja allekirjoittaa yhteenvetoluonnoksen kahtena kappaleena Kumpikin osapuoli saa yhden alkuperäiskappaleen hyväksytystä ja allekirjoitetusta yhteenvedosta.

               8 artikla

               Päätökset ja suositukset

               1.
                     Sekakomitea voi antaa päätöksiä tai suosituksia sopimuksen tavoitteiden saavuttamiseksi. Päätökset ja suositukset hyväksytään osapuolten yhteisellä sopimuksella. Päätökset ja suositukset hyväksytään sen jälkeen, kun osapuolet ovat saaneet sisäiset menettelynsä päätökseen lakiensa ja asetustensa mukaisesti.

               2.
                     Sekakomitea voi antaa päätöksiä tai suosituksia kirjallisella menettelyllä. Tällöin osapuolet sopivat menettelyn enimmäiskestosta. Jos kumpikaan osapuoli ei ole kyseisen ajan päätyttyä ilmaissut vastustavansa ehdotettua päätöstä tai suositusta, sekakomitean puheenjohtaja julistaa päätöksen tai suosituksen hyväksytyksi ilman vastaväitettä.

               9 artikla

               Kulut

               1.
                     Kumpikin osapuoli vastaa sille sekakomitean kokouksiin osallistumisesta aiheutuvista kuluista, sekä henkilöstö-, matka- ja oleskelukuluista että postitus- ja televiestintäkuluista.

               2.
                     Kumpikin osapuoli vastaa kuluista, joita sille aiheutuu tulkkauksesta kokouksissa sekä kääntämisestä.

               3.
                     Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.

               10 artikla

               Erikoistuneet alakomiteat

               1.
                     Sopimuksen 48 artiklan 3 kohdan mukaan sekakomitea voi perustaa erikoistuneita alakomiteoita avustamaan sitä tehtävien hoitamisessa. Erikoistuneet alakomiteat raportoivat yksinomaan sekakomitealle kunkin kokouksensa jälkeen.

               2.
                     Sekakomitea määrittelee kunkin erikoistuneen sekakomitean työjärjestyksen.

               3.
                     Sekakomitea voi päättää muuttaa työjärjestystä tai lakkauttaa olemassa olevia erikoistuneita alakomiteoita.

               4.
                     Erikoistuneet alakomiteat voivat antaa suosituksia sekakomitean hyväksyttäväksi.

               LIITE II

               EU:N JA FILIPPIINIEN SEKAKOMITEAN PÄÄTÖS N:o 2 /[../..],

               annettu ...,

               erikoistuneiden alakomiteoiden perustamisesta ja niiden työjärjestyksen vahvistamisesta

               EU:N JA FILIPPIINIEN SEKAKOMITEA, joka

               ottaa huomioon Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevan puitesopimuksen, jäljempänä ’sopimus’, ja erityisesti sen 48 artiklan 3 kohdan, ja sekakomitean työjärjestyksen [10] artiklan,

               sekä katsoo seuraavaa:

               (1)
                     Asiantuntijatason keskustelujen mahdollistamiseksi sopimuksen soveltamisalaan kuuluvilla keskeisillä aloilla olisi perustettava erikoistuneita alakomiteoita.

               (2)
                     Sekakomitean työjärjestyksen [8] artiklan mukaisesti sekakomitea voi päättää tehdä päätöksiä kirjallista menettelyä noudattaen [, jos tässä tapauksessa käytetään kirjallista menettelyä].

               ON HYVÄKSYNYT TÄMÄN PÄÄTÖKSEN:

               Ainoa artikla

               Perustetaan liitteessä A luetellut erikoistuneet alakomiteat. Erikoistuneiden alakomiteoiden työjärjestykset vahvistetaan liitteessä B.

               Tehty

               EU:n ja Filippiinien sekakomitean puolesta
                  Puheenjohtaja

               Liite A

               EU:n ja Filippiinien sekakomitea

               Erikoistuneet alakomiteat

               Liite B

               Euroopan unionin ja sen jäsenvaltioiden sekä Filippiinien tasavallan, jäljempänä yhdessä ’osapuolet’ tai yksittäin ’osapuoli’, kumppanuutta ja yhteistyötä koskevan puitesopimuksen nojalla perustettujen erikoistuneiden alakomiteoiden työjärjestys

               1 artikla

               Erikoistuneissa alakomiteoissa keskustellaan asianomaiseen yhteistyön alaan liittyvistä aiheista tai erityishankkeista.

               2 artikla

               Erikoistuneet alakomiteat työskentelevät sekakomitean alaisuudessa. Ne raportoivat ja toimittavat yhteenvetonsa tuloksistaan/päätelmistään sekakomitean puheenjohtajalle 30 työpäivän kuluessa kustakin kokouksesta.

               3 artikla

               1.
                     Erikoistuneet alakomiteat muodostetaan sopimuspuolten edustajista. Asianomaisten erikoistuneiden alakomiteoiden valtuuskuntien johtajat ilmoittavat toisilleen edustuksestaan erikoistuneissa alakomiteoissa ennen kokousta.

               2.
                     Erikoistuneiden alakomiteoiden valtuuskuntien asianomaisten johtajien kirjallisella suostumuksella erikoistuneet alakomiteat voivat kutsua kolmansia osapuolia kokouksiinsa ja kuulla niitä tietyissä kokouksen esityslistalla olevissa asioissa. Kummankin osapuolen on ilmoitettava toiselle osapuolelle vähintään 10 työpäivää ennen kokousta aikomuksestaan kutsua kokoukseen kolmas osapuoli. Kolmannen osapuolen / kolmansien osapuolten valinnasta sovitaan osapuolten kesken ennen kokousta.

               4 artikla

               Sekakomitean puheenjohtajana oleva osapuoli toimii erikoistuneiden alakomiteoiden puheenjohtajana ja periaatteessa myös isännöi niitä.

               5 artikla

               Yksi Euroopan ulkosuhdehallinnon tai Euroopan komission asianomaisen pääosaston edustaja ja yksi Filippiinien tasavallan hallinnon asianomaisen vastuuviraston edustaja toimivat yhdessä erikoistuneiden alakomiteoiden sihteereinä.

               6 artikla

               1.
                     Erikoistuneet alakomiteat kokoontuvat aina olosuhteiden sitä edellyttäessä molempien osapuolten suostumuksella jommankumman osapuolen kirjallisesta pyynnöstä. Jokainen kokous pidetään molempien osapuolten keskenään sopimaan aikaan niiden sopimassa paikassa. Jos osapuolet niin sopivat, alakomiteoiden kokouksia voidaan poikkeuksellisesti pitää myös video- tai puhelinneuvotteluina.

               2.
                     Jos toinen osapuoli pyytää erikoistuneen alakomitean kokouksen koolle kutsumista, toisen osapuolen sihteeri vastaa pyyntöön 21 työpäivän kuluessa sen vastaanottamisesta.

               3.
                     Ottaen huomioon kolmansia osapuolia koskevan 3 artiklan 2 kohdan kumpikin osapuoli ilmoittaa puheenjohtajalle valtuuskuntansa aiotun kokoonpanon hyvissä ajoin ennen kokousta.

               7 artikla

               1.
                     Puheenjohtaja toimittaa alustavan esityslistan osapuolille viimeistään 21 työpäivää ennen kokousta.

               2.
                     Kumpikin osapuoli voi pyytää puheenjohtajaa ottamaan asian erikoistuneen alakomitean kokouksen esityslistalle. Osapuolten niin sopiessa esityslistalle voidaan ottaa asioita, joita ei ole merkitty alustavaan esityslistaan.

               8 artikla

               1.
                     Sihteerit laativat yhdessä yhteenvetoluonnoksen tuloksista/päätelmistä.

               2.
                     Kummankin osapuolen valtuuskunnan johtaja hyväksyy ja allekirjoittaa yhteenvetoluonnoksen kahtena kappaleena ennen kunkin kokouksen päättymistä. Kumpikin osapuoli saa yhden alkuperäiskappaleen hyväksytystä ja allekirjoitetusta yhteenvedosta.

               3.
                     Erikoistuneiden alakomiteoiden kokouksia pidetään yksinomaan ja luottamuksellisesti osapuolten edustajien välillä, paitsi jos osapuolet sopivat yhdessä toisin.


               EUROOPAN KOMISSIO
            Bryssel 30.11.2017
            COM(2017) 709 final
            2017/0315(NLE)
            Ehdotus
            NEUVOSTON PÄÄTÖS
            ETA:n sekakomiteassa Euroopan unionin puolesta otettavasta kannasta ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) muuttamiseen

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               ETA:n sekakomitean päätösluonnoksella (joka on liitetty ehdotukseen neuvoston päätökseksi) on tarkoitus muuttaa ETA-sopimuksen liitettä XI (Sähköinen viestintä, audiovisuaaliset palvelut ja tietoyhteiskunta) siten, että sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annettu asetus (EU) N:o 910/2014
                  1
                otetaan osaksi ETA-sopimusta.

               Liitteenä olevassa ETA:n sekakomitean päätösluonnoksessa olevat mukautukset eivät ole pelkästään neuvoston asetuksen (EY) N:o 2894/94 mukaisia teknisiä mukautuksia.

               •Yhdenmukaisuus muiden alaa koskevien politiikkojen säännösten kanssa

               Liitteenä olevalla ETA:n sekakomitean päätösluonnoksella laajennetaan jo voimassa oleva EU:n politiikka koskemaan ETA:n EFTA-valtioita (Norja, Islanti ja Liechtenstein).

               •Yhdenmukaisuus unionin muiden politiikkojen kanssa

               EU:n säännöstön laajentaminen koskemaan ETA:n EFTA-valtioita ottamalla se osaksi ETA-sopimusta toteutetaan sopimuksen tavoitteiden ja periaatteiden mukaisesti. Niiden mukaan ETA-sopimuksen tavoitteena on perustaa dynaaminen ja yhdenmukainen Euroopan talousalue, joka perustuu yhteisiin sääntöihin ja yhdenvertaisiin kilpailuedellytyksiin.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               ETA-sopimuksen osaksi otettava lainsäädäntö perustuu Euroopan unionin toiminnasta tehdyn sopimuksen 114 artiklaan.

               Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94
                  2
                1 artiklan 3 kohdan mukaan neuvosto hyväksyy komission ehdotuksesta unionin puolesta esitettävän kannan tällaisiin päätöksiin.

               Euroopan ulkosuhdehallinto toimittaa yhteistyössä komission kanssa ETA:n sekakomitean päätösluonnoksen neuvostolle hyväksyttäväksi unionin kantana. Euroopan ulkosuhdehallinto toivoo voivansa esittää sen ETA:n sekakomiteassa mahdollisimman pian.

               •Toissijaisuusperiaate (jaetun toimivallan osalta)

               Ehdotus on toissijaisuusperiaatteen mukainen seuraavasta syystä:

               Jäsenvaltiot eivät voi riittävällä tavalla saavuttaa tämän ehdotuksen tavoitetta, joka on varmistaa sisämarkkinoiden yhtenäisyys, vaan se voidaan vaikutusten vuoksi saavuttaa paremmin unionin tasolla.

               Tässä EU:n säännöstön ottamisessa osaksi ETA-sopimusta noudatetaan Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annettua neuvoston asetusta (EY) N:o 2894/94, jossa vahvistetaan noudatettu menettelytapa.

               •Suhteellisuusperiaate

               Suhteellisuusperiaatteen mukaisesti tässä ehdotuksessa ei ylitetä sitä, mikä on tarpeen sen tavoitteiden saavuttamiseksi.

               •Toimintatavan valinta

               ETA-sopimuksen 98 artiklan mukaisesti valittu säädöstyyppi on ETA:n sekakomitean päätös. ETA:n sekakomitea varmistaa ETA-sopimuksen tehokkaan täytäntöönpanon ja toiminnan. Tätä varten se tekee päätöksiä ETA-sopimuksessa määrätyissä tapauksissa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Asiantuntijatiedon keruu ja käyttö

               Ei sovelleta

               •Vaikutustenarviointi

               Ei sovelleta

               4.TALOUSARVIOVAIKUTUKSET

               Asetuksen (EU) N:o 910/2014 ottamisella osaksi ETA-sopimusta ei odoteta olevan talousarviovaikutuksia.

               5.LISÄTIEDOT

               •Perustelut ja ehdotettu ratkaisu:

               Asetuksen (EU) N:o 910/2014 14 artikla:

               Asetuksen (EU) N:o 910/2014 14 artiklan mukaan kolmansiin maihin sijoittautuneiden luottamuspalvelujen tarjoajien tarjoamat luottamuspalvelut on tunnustettava oikeusvaikutuksiltaan vastaaviksi kuin EU:n alueelle sijoittautuneiden luottamuspalvelujen tarjoajien tarjoamat luottamuspalvelut, jos ne tunnustetaan EU:n ja kyseisen kolmannen maan tai kansainvälisen järjestön välillä tehdyn sopimuksen nojalla.

               Sen jälkeen kun asetus (EU) N:o 910/2014 on otettu osaksi ETA-sopimusta, asetuksen 4 artiklassa vahvistettua sisämarkkinaperiaatetta sovelletaan kaikkiin ETA-sopimuksen sopimuspuoliin, ja näin luodaan EFTA-valtioiden ja EU:n väliset sisämarkkinat. EFTA-valtioiden puolesta ei kuitenkaan tehdä EU-sopimuksia, jotka 14 artiklan mukaisesti sallivat kolmannen maan yritysten tarjota palveluja laajemmilla sisämarkkinoilla, myös EFTA-valtioissa. ETA-sopimus ei näin ollen vaikuta EFTA-valtioiden toimivaltaan tehdä omasta puolestaan tällaisia kansainvälisiä sopimuksia kolmansien maiden tai kansainvälisten järjestöjen kanssa. Edellyttäen, että kyseiset sopimukset ovat 14 artiklan 2 kohdassa säädettyjen vaatimusten mukaisia, myös niiden nojalla olisi voitava tunnustaa kolmansista maista peräisin olevat luottamuspalvelut laajemmilla sisämarkkinoilla tarjottuja luottamuspalveluja vastaaviksi. Sen vuoksi 14 artiklan 1 kohtaa mukautetaan.

               Jotta voidaan varmistaa, että ETA-sopimus toimii tältä osin tehokkaasti, ETA:n sekakomiteassa olisi vaihdettava tietoja luottamuspalvelujen markkinoille pääsyä koskevista kansainvälisistä sopimuksista ETA-sopimuksen 92 artiklan mukaisesti. Sopimuspuolet aloittavat tarvittaessa neuvottelut mahdollisten ongelmien ratkaisemiseksi. Sen vuoksi esitetään mukautus.

               Jotta laajemmilla sisämarkkinoilla voidaan säilyttää tasapuoliset kilpailuedellytykset, on tärkeää, että EFTA-valtioihin sijoittautuneet luottamuspalvelujen tarjoajat hyötyvät mahdollisimman paljon kolmansien maiden EU:n yrityksille EU:n tekemien sopimusten mukaisesti myöntämästä vastavuoroisesta kohtelusta, sillä kolmansien maiden yritykset pääsevät ETA-sopimuksen muuttamisen seurauksena automaattisesti EFTA-valtioiden markkinoille. ETA:n sekakomitean päätösluonnoksessa ehdotetaan sen vuoksi vastaavaa mukautusta.

               Kolme ehdotettua mukautusta ovat asiallisesti samanlaisia kuin tällä hetkellä Euroopan talousalueella voimassa olevat mukautukset, jotka koskevat Euroopan parlamentin ja neuvoston direktiiviä 1999/93/EY
                  3
               , katso ETA-sopimuksen liitteessä XI oleva 5l kohta.

               2017/0315 (NLE)

               Ehdotus

               NEUVOSTON PÄÄTÖS

               ETA:n sekakomiteassa Euroopan unionin puolesta otettavasta kannasta ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) muuttamiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa,

               ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94
                  4
                ja erityisesti sen 1 artiklan 3 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Sopimus Euroopan talousalueesta
                  5
               , jäljempänä ’ETA-sopimus’, tuli voimaan 1 päivänä tammikuuta 1994.

               (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä XI (Sähköinen viestintä, audiovisuaaliset palvelut ja tietoyhteiskunta).

               (3)Euroopan parlamentin ja neuvoston asetus (EU) N:o 910/2014
                  6
                olisi otettava osaksi ETA-sopimusta.

               (4)Sen vuoksi olisi muutettava ETA-sopimuksen liitettä XI (Sähköinen viestintä, audiovisuaaliset palvelut ja tietoyhteiskunta).

               (5)ETA:n sekakomiteassa esitettävän unionin kannan olisi sen vuoksi perustuttava tähän päätökseen liitettyyn päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               ETA:n sekakomiteassa unionin puolesta esitettävä kanta ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan parlamentin ja neuvoston asetus (EU) N:o 910/2014, annettu 23 päivänä heinäkuuta 2014, sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta (EUVL L 257, 28.8.2014, s. 73).

                     (2)

                        EYVL L 305, 30.11.1994, s. 6–8.

                     (3)

                        EUVL L 13, 19.1.2000, s. 12.

                     (4)

                        EYVL L 305, 30.11.1994, s. 6.

                     (5)

                        EYVL L 1, 3.1.1994, s. 3.

                     (6)

                        Euroopan parlamentin ja neuvoston asetus (EU) N:o 910/2014, annettu 23 päivänä heinäkuuta 2014, sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta (EUVL L 257, 28.8.2014, s. 73).

    ---documentbreak---

               EUROOPAN KOMISSIO
            Bryssel30.11.2017
            COM(2017) 709 final
            LIITE
            asiakirjaan
            Ehdotus neuvoston päätökseksi
            ETA:n sekakomiteassa Euroopan unionin puolesta otettavasta kannasta ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) muuttamiseen

               LIITE

                  ETA:N SEKAKOMITEAN PÄÄTÖS N:o …/2017

                  annettu

                  ETA-sopimuksen liitteen XI (Sähköinen viestintä, audiovisuaaliset palvelut ja tietoyhteiskunta) muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,

               sekä katsoo seuraavaa:

               (1)sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta 23 päivänä heinäkuuta 2014 annettu Euroopan parlamentin ja neuvoston asetus (EU) N:o 910/2014
                  1
                olisi otettava osaksi ETA-sopimusta.

               (2)Asetuksella (EU) N:o 910/2014 kumotaan Euroopan parlamentin ja neuvoston direktiivi 1999/93/EY
                  2
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (3)Sen vuoksi olisi muutettava ETA-sopimuksen liitettä XI,

               ON HYVÄKSYNYT TÄMÄN PÄÄTÖKSEN:

               1 artikla

               Korvataan ETA-sopimuksen liitteessä XI olevan 5l kohdan (Euroopan parlamentin ja neuvoston direktiivi 1999/93/EY) teksti seuraavasti:

               ”32014 R 0910: Euroopan parlamentin ja neuvoston asetus (EU) N:o 910/2014, annettu 23 päivänä heinäkuuta 2014, sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta (EUVL L 257, 28.8.2014, s. 73).

               Tätä sopimusta sovellettaessa asetuksen säännöksiä koskevat seuraavat mukautukset:

               a)Lisätään 14 artiklan 1 kohdassa sanojen ”Euroopan unionin toiminnasta tehdyn sopimuksen 218 artiklan mukaisesti tehdyn sopimuksen nojalla” jälkeen sanat ”tai EFTA-valtion ja kyseisen kolmannen maan tai kansainvälisen järjestön välillä tehdyn sopimuksen nojalla”.

               b)Sopimuspuolten on annettava toisilleen tietoja 14 artiklan 1 kohdassa tarkoitettujen sopimusten neuvottelemisesta ja tekemisestä, ja kuulemisia voidaan järjestää pyynnöstä ETA:n sekakomiteassa.

               c)Kun Euroopan unioni neuvottelee 14 artiklan 1 kohdassa tarkoitetun sopimuksen, se pyrkii saamaan tasavertaisen kohtelun EFTA-valtioihin sijoittautuneiden hyväksyttyjen luottamuspalvelujen tarjoajien tarjoamille hyväksytyille luottamuspalveluille.

               d)Muutetaan 51 artikla EFTA-valtioiden osalta seuraavasti:

               i)muutetaan 3 kohdassa ilmaisu ”1 päivänä heinäkuuta 2017” ilmaisuksi ”kuusi kuukautta ... annetun ETA:n sekakomitean päätöksen N:o …/… [tämä päätös] voimaantulopäivän jälkeen”;

               ii)muutetaan 4 kohdassa ilmaisu ”2 päivästä heinäkuuta 2017” ilmaisuksi ”kuusi kuukautta ... annetun ETA:n sekakomitean päätöksen N:o …/… [tämä päätös] voimaantulopäivän jälkeen”.”

               2 artikla

               Asetuksen (EU) N:o 910/2014 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               3 artikla

               Tämä päätös tulee voimaan […], jos kaikki ETA-sopimuksen 103 artiklan 1 kohdan mukaiset ilmoitukset on tehty*.

                  34 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean
                     sihteerit

                     (1)

                        EUVL L 257, 28.8.2014, s. 73.

                     (2)

                        EUVL L 13, 19.1.2000, s. 12.

                     (3)
                  * [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on   ilmoitettu.]